khistorydata/jeongjo-sjw-relations huggingface dataset:
정조 20년 · 목
鳳諧狀啓以爲伏覩大典通編兵典驛馬條濫乘者無論職秩高下該驛察訪直狀聞云故職掌所在不容泯默冒死上達近來巡營幕裨不畏朝家之典不有營門之飭憑公來去持一張草料責出大馬無難濫騎所經道場或欲據例勿施則其作拏惹鬧罔有紀極必騎而後已甚至仍把上來留連拘縶動費旬月夫馬路需自有例給不過往還間計日磨鍊則若是淹滯人馬俱困勢所必至或有回路顚踣者或有還驛病棄者蓋以五六百金之駿馬一任褊裨之橫行種種致斃而一馬之闕額改立十家之財力隨竭郵民之受弊莫此爲甚臣之本驛處在嶠南咽喉則其弊偏苦於他站至於各營營吏之散居列邑者其數夥然凡行往來每把驛馬而竝責卜馱一吏之行輒用二馬臣不知例創於何時而詳考典制外營吏胥元無給馬之明文近者道臣亦念此弊所給卜馬發關防禁而騎馬則自如苟非定例便是濫騎故敢此條陳若夫驛基之勒弊在法當禁而本驛所屬咸昌德通驛卽嶺底初站七十州傳命之重地數百戶居民之大村也去乙卯十二月善山幼學崔學羽葬其父於該驛村之脈二十步之內今春屬驛民人等以此呈于巡營巡營使本驛摘奸査報故臣馳往看審則果爲驛村䐉後至近要害之處故招致居民詳査委折則崔學羽入葬之時非但一驛男女老少抵死禁葬各驛民人同聲禁斷矣有道內二員官承召上來適當開土之日直到所占山處一爲獻官一爲祝官而捉致禁葬人等多般威喝使不得措手開口崔學羽以錢千五百兩籠絡一村搖撼衆心成出和賣之文記愚昧殘卒不惟不敢抵當乃反甘心受賄終至被奪臣以此見聞枚報營門營門使地方官更査以報而咸昌縣監李秉道報辭與臣不同故尙未得掘移崔學羽稱以買得遽生蠶食之計今日誘一民給價毀屋明日又如是次第廣占覆莎植木殆無虛日一局之內不過數年沒爲渠家之塋域則驛民渙散之漸明若觀火且案對相沖有孤山胎峯卽皇明萬曆三十二年二月初七日王子阿只氏胎室也案對非但相沖步尺亦爲甚近則此非臣民入葬之地前察訪李彙不能禁斷袖手見奪雖曰逼於威勢其在供職之道寧容如是晏然也臣以遐土賤蹤濫叨天恩圖報萬一而目今驛弊馬政萬萬寒心故不避僭妄之誅竝此仰瀆令攸司稟處敎曰該察訪狀啓雖有違式聞已下送而幕屬吏輩濫騎之弊聞甚可駭道有道臣焉敢若是其無憚乎爲先令廟堂嚴關該道作弊一款與不能檢飭委折使之首實狀聞驛村攘奪用山其在法綱不可一刻仍置該道亦有道臣若能劃卽決處則無勢郵官告訴無處豈至於狀聞乎明是當禁之地則嚴加禁斷無敢更有登徹而當初不能明決之罪事當拿問勘處藩任體重姑爲參酌觀於狀啓中步數旣云二十步則右袒斗護之査官守令默無一言之當該察訪俱甚無狀竝先罷後拿其代以剛明侍從差送俾遐俗知有朝廷之法禁此外諸道驛村占山之弊各別嚴禁不卽決給致有登聞者當該道臣當別樣論勘以此嚴飭諸道
정조 20년 · 강
命金吾時囚沈鎜分揀放送
정조 20년 · 목
因義禁府都囚徒有是命
정조 20년 · 강
詣春塘臺行望拜禮
정조 20년 · 목
具翼善冠黑圓領袍乘輿出宜春門降輿詣春塘臺版位行禮如儀皇朝人忠良子孫及應參諸臣入庭行禮禮畢乘輿入宜春門還內
정조 20년 · 강
定顯忠祠追配位次仍命太師姜邯賛名字改書事議大臣稟處
정조 20년 · 목
禮曹判書閔鍾顯啓言顯忠祠追配時香祝今日當下去而位次則高麗太師姜邯賛我朝忠愍公林慶業已爲竝列安侑矣忠烈公黃一皓亦當一體竝享至於忠壯公崔孝一以屬國陪臣首倡大義終又殉節於皇陵之傍者實是千古一人此則依聖敎與林黃兩忠臣竝躋至於六義士則分東西配食爲宜請以此意行會灣府以爲擧行之地從之又啓言今因高麗太師姜邯賛賜祭事臣有所仰達者矣邯賛之賛字公私書籍皆以賛字書之而松京興國寺舊址有一塔塔面有陰記卽邯賛所書也其下書其姓名而賛字以賛字書之其印本臣亦得見則與公私書籍所載者不同蓋石刻之可信比諸登梓之本不啻懸隔一片石之獨能無恙於近千年之後使麗朝太師名字不被訛誤者事亦不偶臣意則自今以後公私文字姜邯賛名字皆以賛字書之恐好矣敎以退與大臣相議從後指一稟處
정조 20년 · 강
命顯忠祠追享人及太師姜邯賛忠愍公林慶業竝致祭
정조 20년 · 목
敎曰義州顯忠祠追享忠烈公黃一皓贈兵曹參判車禮亮安克誠贈兵曹參議張厚健車忠亮車元轍車孟胤賜諡忠壯公贈兵曹判書崔孝一而遣官賜祭今日當受香而忠愍公林慶業祠板同在祠中無異主享豈可闕爲一體致祭祭文與忠烈忠壯同爲親撰以下其餘代撰啓下忠壯則延諡於其家賜祭於本祠事卽令禮曹行會灣尹擧行本祠主享卽故太師姜邯賛也亦爲致祭祭文入侍承旨撰進皆於今日傳香以寓此日風泉之思
정조 20년 · 강
以李源爲都總管前望也
정조 20년 · 목
敎曰總管未差之代前望單子入之待下批牌招察任
정조 20년 · 강
罷慶興府使金養和職以李孝承代之口傳也
정조 20년 · 목
敎曰今日何日再造之恩我邦偏被而不有提督之勞之功何能宣皇靈而暢皇烈所以收錄提督孫之東來者不忍一日忘于懷矧當今日寧無別示此意之擧乎李提督後孫總管李源子僉知中樞府事李孝承北道邊地中貶題不愜人改差令該曹今日內口傳差送仍令當日謝恩俾知識此日之意○吏曹啓言慶興府使金養和已準瓜限改差敎以準瓜何論治聲未聞改差歇矣罷職可也
정조 20년 · 강
命同知館事沈煥之徐龍輔大司成尹得孚重推典籍孔胤恒金熙華拿處守僕等嚴加科治以懲其文廟奉審不謹之罪
정조 20년 · 목
禮曹以文廟正殿滲漏有頉處啓請趁卽修改敎以五日奉審敬謹掃除則樑上滲漏至於移安修改之擧乎定式之飭敎申嚴廟社殿宮未聞有滲漏修改之擧獨於文廟移還安節次有若歲課然者欠敬甚矣不謹極矣常時不能檢飭之同知館事大司成從重推考今番雨水前後入直久任官拿處官員何知罪在於守僕輩令該曹嚴加科治修改當否禮房承旨進去奉審後回奏此後更或不當滲漏而致有移還安之擧則官員重勘守僕等照律定配事載之本曹本館謄錄
정조 20년 · 강
命宣武祠守直官李檍及下屬等棍治仍命總管李源差下宣武祠句管堂上逐朔看審
정조 20년 · 목
敎曰遣總管李源宣武祠奉審後使之回奏○敎曰聞都總管李源宣武祠奉審後回奏之言上雨旁風鞠爲茂草所見甚爲荒落爲奏李源御營中軍作窠差下待明朝開坐祠門外近處通衢守直官及下屬等各別猛棍仍令戶曹擇日告由一新修補祭文承宣撰進獻官則以李源爲之此後望拜禮日戶房承旨與禮曹堂上戶曹郞官進去奉審如有修改處具由書啓句管之堂上無緊着之人致有疏忽之弊總管李源宣武祠句管堂上差下逐朔看審年老不能自力往來看審之時則令兵曹具由草記稟旨事分付
정조 20년 · 강
罷檢閱吳泰曾金履永職
정조 20년 · 목
政院啓言檢閱金履永還付薦狀已自本館越送該曹而尙不單付事甚未安還付單子今方使之書入而當該堂上不可無警請推考敎以該堂何論乎上番事已乖館規而注書之籍此以家爲官尤爲駭然兩人竝罷職
정조 20년 · 강
副總管李義駿疏辭新資賜例批
정조 20년 · 강
副修撰鄭東幹疏陳母病乞遞批許救護
정조 20년 · 강
命金吾時囚兪漢寧姑放張至顯分揀放送前校理吳鼎源亦爲分揀具得魯姑爲放送永定儀仗庫入直郞官使之晝讀夜誦
정조 20년 · 목
義禁府啓言安州牧使兪漢寧原情以爲前道伯之聲罪於渠專在於棍治營吏一款而此有萬萬不然者本州刑房吏李尙維爲名漢前道伯在任時往番於營門營門遞歸後還爲本州刑吏而逗遛營下屢促不至最後來謁故痛其吏習之頑濫略加棍治初無一言半辭以移轉事提及則有何一毫撞着於營門上下官體統自別若非病風喪性之人則名曰營吏決無推治之理雖欲擅自推治營門豈可惟令是從執捉以送任其所爲乎西來噂沓之說每多爽實而前道伯其或誤聽風傳之言而然乎然而渠之常時若持身謹愼凡於一政一令不敢放忽則營邑間誠信之不相孚至於此極乎一則渠罪二則渠罪云所當請刑而曾經侍從請議處敎以前伯所聞近於風傳囚者納招亦涉自明問于時道臣議處該倅姑放又啓言張至顯更招原情以爲初二日所下傳敎旣是登於公家文蹟以前事則初不宜混同納招而門將處萬萬截嚴之下敎全然不知故欲爲引其所知明其所不知之計而昏迷罔措自陷於捏合之科此尤是萬死無惜之罪云矣有嚴問取招以聞之命請上裁敎以口傳異於文跡不知亦或似然前以倍於此之沈興永以不知特宥揆以刑政不可異同分揀放送若此則不知一也前校理吳鼎源亦爲分揀又啓言假注書具得魯原情以爲身爲廳任自速離次之誅纔被査敎又忽懲前之戒而其母素有貞疾當暑添加十七日得接家信則其母又挾食重痛云故急於歸視省記推移遽然退出愚迷昏錯之罪萬殞猶輕云具得魯杖一百收贖告身盡行追奪私罪施行敎以古人請懇之章猶不輕易爲之渠雖年淺學蔑前後擧措極涉顚倒所當嚴勘而曰以親病則豈可責之以不能先公後私乎姑爲放送使之歸護俟間永定儀仗庫入直郞官使之潛心經籍晝讀夜誦以爲把持走作之道事嚴飭分付
정조 20년 · 목
予謂鍾顯曰昨日宣武祠傳敎當載於禮曹謄錄乎鍾顯曰當爲載入而謄錄擬於數月內修正成書矣予曰卿家異於他家事關名義者豈可不於卿之久任本曹時爲之乎鍾顯曰皇壇參班人當否已有議定之下敎矣取見漢城府別單則不無可議者而必有公家可考文蹟然後可以詳究本末議到於存拔矣予曰事關春秋大義者內閣方有編輯之書卿亦考見也予命內閣試官率檢書官試取人入侍予曰入庭人各給紙筆墨使之製進而限以傳敎書出之頃可也予曰世道日下名義晦塞近日之諱言春秋大義與恥說經學無異語及此等事人皆竊笑諉以空言然藉令空言不猶愈於不言乎予則謂激勵丕變之道專在於政注取舍之間矣鍾顯曰一部春秋無地可讀今此傳敎實爲曠世之盛擧矣
정조 20년 · 강
命忠烈公吳達濟祀孫慶元忠貞公尹集祀孫應鉉外任擬入貞翼公李浣墓遣承旨致祭其祀孫得馨南行宣薦越送宣傳官擬入仍飭此派人依忠武公李舜臣毅愍公李億祺家例宣薦時加圈
정조 20년 · 목
敎曰望拜行禮之後召見宗伯之臣語到忠烈顯忠祠事蹟有多少酬酢禮判以乃家之人詳知故實顯忠祠位次忠烈祠揭板皆從其請因此思之三學士祠板先朝特命不祧非勳臣而有是擧卽曠古殊典而爲其官享故郡守尹煜以慶基殿參奉年二十前直除守令仍於三家人之守令皆勿拘年限及履歷永禧殿參奉吳慶元以忠烈奉祀孫聞其承重親年爲九耋月前草記之還下也直欲除外任而未遑爲焉延日縣監權坪內移其代令該曹差送親年勢難遠赴畿邑相換尹忠貞祠板丙申以後尙未官享可謂闕典其祀孫尹應鉉已經五品自當爲之而吳忠烈家官享旣有提敎何可一爲一否守令見窠擬入係是弊邑先有侍從差送之命亦於畿邑侍從守令中相換竝令當日辭朝昨日起感於李提督李忠武事推以及於貞翼另欲致侑授筆摛詞際聞其祀孫從事弓馬流落鄕外云何聞之晩也大抵貞翼之忠淸大節忠武後一人遭逢寧陵契合昭融身都將相佩國安危忍言已亥夏直宿北營之事每見遺事不覺掩卷抆涕且況自附褥蟻之忱竊效陪葬之義竟厝體魄於距象設昵密之地如許恩遇如許精誠往史罕聞寧容泯沒而貞翼卒後其祠板未受一番官享持以祀孫之承嫡拘於俗臼而然者其視先朝爲三學士家官享除官勿拘常格之聖意奚可但以違越言也承嫡則一也而李文成金文敬之家閫帥寢郞無所礙掣不踐郵牧直除外職獨於貞翼家不然其可曰體聖祖之聖意云乎哉故右議政貞翼公李浣奉祀孫驪州居閑良李得馨今日內南行宣薦越送後仍於今日政宣傳官加設擬入此後此派人依忠武毅愍家例宣廳越薦爲先加圈一視三家莫或取捨事載之該廳受敎驪州大街村貞翼墓遣承旨卜日致祭祭文有留意構置者從當書下令禮曹知悉
정조 20년 · 강
設檢書取才于內閣命幼學元有鎭參奉鄭枻差檢書官其餘七分以上隨闕差下仍命幼學柳本學持爲加差檢書官
정조 20년 · 목
檢書有窠諸檢書官各薦二人進士成海運等凡十四人初以五言長律一篇及論一道試之幼學成憲曾排律二下居首前察訪金基普論三中再試以小中楷幼學徐有殷二下居首命製寫三中以上十人來待於重熙堂前庭以非是藉秋風爲五律題更試幼學元有鎭三中居首計劃十分元有鎭七分鄭枻金基普徐有殷○敎曰檢書官更試取才旣親試七分以上次次隨闕差下其中柳本學渠父積年效勞於內閣何論入格等第之高低乎持爲加差時檢書二人中從座次一人移送東班職其代陞實
정조 20년 · 강
命兼春秋金初燮假引儀李義勝竝拿處尋命分揀
정조 20년 · 목
政院啓言今日拜辭肅拜已下而兼春秋金初燮旣在闕中追後肅拜事體駭然當該兼春秋及不爲知委之通禮院官員所當重勘而本院請推外無可施之罰何以爲之敎以竝拿處政院又以通禮院官員拿處事命下而係是假引儀故不得循例捧傳旨令該曹科治啓敎以今番分揀○因金初燮拿處傳旨敎以分揀
정조 20년 · 강
吏曹參議成德雨上疏賜批
정조 20년 · 목
疏略曰念臣情病之外又有所難安者夫銓衡重任也通塞大政也挽近以來官隨人輕人之見待已之自處雖不如古而若其職名不可不顧也格例不可不存也凡所通擬無論大小爛漫相議取捨必愼僚堂之有未同席者則輒折簡而通議者卽古規也日前臺通數望在臣除職之後而不令相知臣固知咫尺威顏之下悤卒注擬之際無怪乎遺忘格式而流來銓法緣臣壞了寧不愧恧其在自引之道不容以事過而但已伏乞亟命鐫削臣職以安賤分批以故事未肅拜僚堂無簡問之公格如三司啓議之不爲簡問於未肅拜僚員云而近來銓格出出愈新爾言亦從新格中出來乎且有事實之相左者勿辭察職
정조 20년 · 강
吏曹參判黃昇源上疏賜例批
정조 20년 · 목
疏略曰今番前席行政之時長僚主張許多政望注措之際或有未及照檢者則從傍提撕固是亞僚之責而臣桑楡已頹昏謬轉甚加以間病暑症神思索然終日參席無一裨益有若不相干然畢竟使長僚獨被問備之罰佐貳之意顧安在哉且臣於日前問政時罪著矇然上煩飭敎及退政席縮伏私次莫省所措卽見三銓之疏竊不勝瞿然慚恧也伊日臺望新通旣在三銓下批之前則固有先後之可據而三銓未及細悉裏面實狀則無怪其如此而事實不然也然而僚席之間因此引義頗深重至以銓法壞了爲言則在臣自靖之義何敢晏然冒膺不知所以自處也哉反復參倚進身無路冒入文字伏乞亟命鐫削臣職
정조 20년 · 목
敎曰在外掌令許遞今日政差代
정조 20년 · 강
命吏曹參判黃昇源牌招開政
정조 20년 · 목
敎曰吏曹參判黃昇源疏批已下牌招開政
정조 20년 · 강
罷吏曹參議成德雨職
정조 20년 · 목
德雨違召政院捧入罷職傳旨踏啓字
정조 20년 · 강
有政吏曹參判黃昇源兵曹判書鄭好仁進
정조 20년 · 목
以許鍒爲掌令趙德潤爲修撰尹悌東爲副修撰沈述祖爲永禧殿參奉尹應鉉爲咸昌縣監吳慶元爲延日縣監李得馨爲宣傳官初仕也延日縣監吳慶元陽城縣監鄭柱相換咸昌縣監尹應鉉振威縣令申光岳相換
정조 20년 · 강
召見兵曹判書鄭好仁于重熙堂
정조 20년 · 강
召見謝恩守令尹應鉉吳慶元于重熙堂
정조 20년 · 목
予謂應鉉等曰昔在先朝尹煜以年僅二十之人自慶基殿參奉直除守令今日之擧實出仰述昨因三學士不祧事語及之際有所起感有此特除爾須仰體此意另加操心以爲圖報之地
정조 20년 · 강
命新除守令除朝辭及署經一兩日內發送
정조 20년 · 목
敎曰今番大政踰限列邑曠官之弊不可不念都政相換守令及貶罷曠官之代新除人員皆令除朝辭除署經一兩日內發送後令該曹草記
정조 20년 · 강
飭戶判文廟修改時進去董役更無滲漏之弊仍命金吾時囚典籍孔胤恒金熙華分揀放送
정조 20년 · 목
刑曹啓言成均館守僕金慶徹等供招以爲渠等俱以守僕莫重奉審不能謹愼正殿滲漏至有修改之擧渠等罪狀死無所惜云矣金慶徹等俱已遲晩請自臣曹考律嚴勘敎以今番則分揀放送官員亦爲分揀放送之意分付該府修改時戶判進去董役雖於滲漏處外可合於修改則一體修改務從堅緻如是而又或滲漏於數年內竝與度支長難免其責以此分付
정조 20년 · 강
召見光陵參奉黃勉喆于誠正閣
정조 20년 · 목
予謂勉喆曰今番傳敎及祭文見之乎是地是祠爾之先祖豈可不入乎今番追配之擧體先朝尙忠弊節之聖意而特修未遑之典也語曰各於其類爾亦必有先祖遺風今番特除亦以此也爾之先祖壯武公黃衡聲音洪大居於阿峴每一出聲必聞于景福宮中此固已非常人而忠烈之父黃愼壬辰偉績予常以爲我國蕭何至於忠烈之子黃璡之終身自靖尤見其卓犖一代忠烈猶謂之難況世世忠烈乎此予所以必於爾家尤致感歎者也今番義州下去者皆令給糧馬爾亦當下去歸後必以配享順成之意來告政院也
정조 20년 · 강
召見藥院提調沈頤之于誠正閣
정조 20년 · 강
召見坐直承旨及尊周文蹟編輯諸臣于誠正閣
정조 20년 · 목
予敎禮曹判書閔鍾顯曰尊周文蹟草本卿等皆見之耶曰見之矣予曰追後入錄者何以爲之也副總管李義駿曰編摩之役非臣所敢爲內閣諸臣及禮判當爲之而臣之加抄以置者未及割付矣予曰册樣凡例姑未成出左承旨與成大中速成凡例以進也予曰望拜禮應參諸家令旣議于大臣俾爲一定之例其果何以爲之耶鍾顯曰明日臣當往議於大臣矣予曰百人雖可拔今番贈職之尹衡志不可不入尹煌以首稱斥和而特贈領相況衡志之疏在於尹煌之前以太學生而投疏斥和辭意凛然如古之胡銓可謂卓然矣其後登第以承文正字終焉而尙未蒙一持平追贈者其非欠典乎此所以今番特贈而予則以爲此人無愧於三學士矣予曰此意傳於大臣也予曰左承旨日往內閣同爲編摩之役而李義駿年老只總裁大綱好矣義駿曰左承旨習於此事如臣者眠昏忒甚不足以奉承矣予曰卿旣以稽古之力而至於陞資今不可過辭矣
정조 20년 · 강
命領府事金憙家遣御醫持藥物看病
정조 20년 · 목
敎曰金領府事家遣御醫持藥物看病以來下去醫官給馬事分付
정조 20년 · 강
命除朝辭外未下直守令皆令一兩日內辭朝
정조 20년 · 목
政院以高原郡守張鉉宅舒川郡守李儒燁順安縣令李憲泰山淸縣監柳誨憲府則旣已署經而諫院則只有大司諫一人無以備員署經請未肅拜司諫崔烜牌招備員署經敎以一司除署經
정조 20년 · 강
命金吾時囚李萬榮分揀放送
정조 20년 · 목
因萬榮囚單子有是命
정조 20년 · 강
召見下直守令于誠正閣
정조 20년 · 강
命富寧府使朴洞當日辭朝
정조 20년 · 강
命高原郡守張鉉宅勿推
정조 20년 · 목
承旨洪仁浩啓言高原郡守張鉉宅邑名仰對之際誤奏一字請推考敎以勿推可也
정조 20년 · 목
敎曰編書之役輪番職務相妨總管李義駿許遞
정조 20년 · 강
命永庫提調以新資人擬入
정조 20년 · 목
敎曰在外永庫提調許遞令該曹以新資人中擬入
정조 20년 · 강
命槐山郡文姓女人孝烈褒嘉之典議大臣稟處
정조 20년 · 목
忠淸監司林濟遠狀啓以爲因槐山郡殺獄罪人李巴金刑曹覆啓令道伯先捧亂說自服之侤音具由狀聞事有命矣巴金今已經斃亂說無以取服則憯誣之未及卞晣卓節之因此掩翳不但爲貞白女人不瞑之恨罪人之不死於法死於病者尤蓋痛惋而尙有兩度檢案便是一部行錄苟有黃昏之宿約決無暮夜之行劫做此不近理之誣添渠必可殺之罪一洞莫不感服衆招自有明證則無待査庭之首實已判謊說之破綻不料賤微之地有此特異之行烈旣如彼孝又可紀在朝家樹風礪俗之政恐不可以憑覈無路任其湮滅敎以文姓女人褒嘉之典發遣卽官問議大臣指一論理草記稟處
정조 20년 · 강
遞承旨魚用謙以李海愚代之前望也
정조 20년 · 강
命漢學文臣如已誦習殿講再明日爲之
정조 20년 · 목
政院啓言漢學文臣殿講生涼後更稟事命下以何日爲之敎以講員皆已誦習再明日爲之令該院草記
정조 20년 · 강
敍前承文院公事堂上李晚秀仍任本兼諸職
정조 20년 · 목
敎曰漢學殿講公事堂上當爲擧行罷職人敍用與內閣太常譯院諸任仍任
정조 20년 · 강
命漢學殿講限三十日退行
정조 20년 · 목
承文院啓言卽爲知委捧擧案則諸文臣中多有未盡講習者云再明日漢學殿講時無以齊進應講敎以更限三十日過限不能誦習者當各別嚴處爲先嚴飭殿講退行
정조 20년 · 강
命專經文臣殿講及儒生講製明日爲之專經武臣殿講三明日爲之
정조 20년 · 목
政院啓言專經文臣殿講與月前退行之儒生講製生涼後更稟事命下矣四月朔退行之日次儒生講製今七月朔專經文臣殿講以何日爲之敎以明日爲之又啓言專經武臣殿講涼生後更稟事命下矣以何日爲之敎以三明日爲之
정조 20년 · 강
命明日次對依例來會仍飭未下直守令辭朝受由上京守令下送
정조 20년 · 목
敎曰明日次對欲爲來會云而殿講有命似當頉稟秋務民事政宜勵精依例來會事令廟堂知悉未下直守令明日皆當辭朝而受由上京守令等簽丁省野不可曠官皆令當日下送後令該曹草記
정조 20년 · 강
命自正月以後輪對官受點人皆令明日待令
정조 20년 · 목
政院啓言輪對官日次受點人涼生後待令事命下矣自正月初次至七月三次各司爲五十四而官員爲九十人以何日待令敎以明日待令
정조 20년 · 강
開折黃海兵營殿最
정조 20년 · 목
黃海兵使金思穆啓本位羅萬戶崔鳳岡撫摩雖勤嶺飭或疏所已萬戶黃明浩莫以及瓜或忽有初竝中䔉山僉使姜碩俊餘事奚論濫棍宜警下○兵曹啓言位羅萬戶崔鳳岡所已萬戶黃明浩宜置下考而置諸中考長壽別將金國麗何責襲謬益察僧弊爲目則宜置中考而置諸上考殊無嚴明殿最之意請該帥臣推考警責崔鳳岡黃明浩俱以箇滿今番都政雖已出代不可以已遞置之竝置下考金國麗以中考施行允之
정조 20년 · 강
副修撰尹悌東疏陳母病乞遞批許救護
정조 20년 · 강
右議政尹蓍東陳箚賜批
정조 20년 · 목
箚略曰臣之母病宿祟每當暑節如期而發近以晚炎愈熾受傷忒重一倍添谻昏昏無省覺臣方左右扶將無以暫時離捨明日親臨便殿專經文臣殿講及日次儒生製述考官讀券官臣皆受點賓對兼行且有命不無目下稟定之事而以臣情理實難按住祗赴伏乞聖明俯賜矜諒將臣職名特許遞免批以命官則付標次對則置之卿須安心將護俟間視事仍命遣史官傳諭
정조 20년 · 강
命三陟府使尹㬘泰安郡守韓永逵嚴飭下送陽德縣監洪樂佐改差
정조 20년 · 목
吏曹啓言依下敎申飭於受由上京守令則金溝縣令趙鎭大江西縣令金龍淳禮山縣監朴宗羽當日發行云三陟府使尹㬘泰安郡守韓永逵陽德縣監洪樂佐身病猝重不得還官云特敎催促之下稱以身病不卽下去所當重勘而本曹請推外無可施之罰何以爲之敎以陽德縣監洪樂佐實病果然云改差其餘守令嚴飭下送
정조 20년 · 강
命時囚李汝節趙弘鎭分揀放送誤捧現告之道臣推考更令指名報來勘罪其餘宋綸源李旭祥金樂海等考律啓聞
정조 20년 · 목
義禁府啓言時囚李汝節原情以爲昌原境內本無大洋只有一隅浦曲初無落網設場處而第有營門分俵去處條船十六隻掌標癸丑年漁稅移屬本邑時慮吏校輩侵索之弊上納等節使漁村頭民自爲收納於營門而初不差定監色使不得干涉於海戶境內旣無大洋船漢輩散出隣境從其魚產而網捉則各該任掌不論掌標之有無隨其逢着勒給渠邑掌標而徵捧稅錢海民號訴故報請營門以爲關飭各道移文該縣使之嚴束任掌禁其勒給疊徵之弊矣罪遞之後有此生弊至登査報莫非奉職無狀觸事僨誤之致罪合萬死云趙弘鎭原情以爲待罪熊川適當漁稅移屬之時纔經嶺東按廉之行略知海民難支之狀故博採流來弊瘼則四十餘年之問屬營屬邑隨弊通變者累矣蓋浦戶之願作漁業者欲占某處漁條某處防簾則隨其大小好否先行情錢在本邑則賂于各廳者名色甚多在統營則賂于營屬者名色亦多在營在邑均爲痼弊況又海波漁基陳起無常吏手所握船標虛實相蒙吏視以奇貨專事橾縱故凡係侵索之竇一切嚴防又招集各條簾願占者使不得賂一文申以與授同罪之意船標則招入船漢面授於官庭海浦一辭稱便嚴立科條詳細指揮未及捧納春稅仍卽恩遞此後全未聞知今以海瘼首犯入於現告歷四年遞四官弊端滋生至於若是此莫非做措昏錯奉職無狀之罪萬殞難贖云宋綸源原情以爲待罪昆陽郡自巡營有漁場稅屬之本道與統營問便否從民願査報故招問海民則願屬本邑以此意轉報營門至於收稅則事係移屬之初嚴飭吏輩招集浦民若有侵徵與受同罪各別申飭矣三年之問弊復如前溺職之罪萬死無惜云李旭祥原情以爲待罪泗川縣巡營關內漁場稅屬之本邑與統營間從民願採探以報故招集浦民擧皆願屬本邑以此論報至於收稅事係初頭故橫斂之弊一切嚴禁無弊收納卽爲遞歸今以生弊首犯至登査報不職之罪實無所逃云金樂海原情以爲漆原縣待罪之初巡營關到漁場稅移屬本邑便否利害使之査報故博詢浦民採探物情皆以爲自本邑收稅實爲便好云故以此論報及其移屬之後橫侵之弊另加嚴飭兩年漁稅無弊收納矣今此邑報民弊如前旣當釐改未盡周便撫躬慚悚萬殞猶輕云李汝節等所當請刑而曾經侍從宣傳官都總經歷請竝議處敎以李汝節則爲弊無論除弊有證況營邑去來之關牒不可誣也趙弘鎭則非特海郡繡衣履歷旣非捧稅時守令則可謂皮之不存竝分揀放送誤捧現告之道臣推考更令指名報來後勘罪其餘捧稅當該守令等考律啓聞
정조 20년 · 강
御熙政堂行文臣殿講儒生殿講製述試官沈煥之閔鍾顯沈頤之鄭好仁李晚秀金勉柱尹得孚吳泰賢金熙朝沈象奎李翊模金履喬
정조 20년 · 목
具翼善冠袞龍袍陞座試官率應講文臣講製儒生入庭行禮予曰朝臣拜禮每欲一番提敎而未果矣凡拜禮只有鞠躬拜興而近來謬例必於鞠躬興拜時每光擧手如揖樣此卽數十年來謬習而非古法也自今日行禮爲始勿復如是而釋菜不遠戶判自當爲獻官亦以此意曉諭儒生使之預習可也大抵擧手之所以爲謬習者其始則蓋出於威儀棣棣不敢便拜便興有若微爲動手者然而轉輾爲過遂至作揖習俗之認爲禮然殊無謂也命愌之晩秀書御題第四廳舍人爲賦題試應製儒生仍命儒生以次開講訖以日勢已晚應講文臣等分所開講
정조 20년 · 강
召見藥院提調沈頤之副提調李冕膺于熙政堂
정조 20년 · 강
召見輪對官于熙政堂
정조 20년 · 목
予命輪對官入侍敎曰適値試講酬應甚煩有所懷者陞殿進奏無者退去而今番雖如此後次則須各講究以侍毋敢以無所懷爲對可也
정조 20년 · 강
召見下直守令于熙政堂
정조 20년 · 강
命律學官生輪差外方檢律事令刑曹堂上論理回啓
정조 20년 · 목
刑曹佐郞權襈所懷以爲本曹律學官生輩雜歧中最爲貧窮其所聊賴者惟有外方檢律一路試取之法高栍則付京司祿官低柱則差外方檢律當初立法雖出於重內輕外之意惟其厚薄懸殊之故擧懷避內求外之計至有謀避高栍圖占低栍者用工生熟無以區別而徒啓僥倖之路準輩亦以入仕久近定爲等第輪回塡差之意屢度齊訴醫司譯院亦以等第差送已成事目本曹分差律學之外方者亦依此例爲之恐合事宜敎以令本曹堂上論理回啓可也
정조 20년 · 강
命救活奴婢所生使喚禁斷事令刑曹堂上論理回啓
정조 20년 · 목
刑曹正郞李觀秀所懷以爲救活奴婢與貧窮自賣之類依雇工例只役其身自是法典而近來豪右輩不有禁令竝與所生而勒令使喚或載之帳籍或成文轉賣又或有自願贖還而不許者此不嚴飭後弊難防今後此類之現發於官庭者施以壓良之律法官毋得闊狹事分付京外宜矣敎以令本曹堂上論理回啓可也
정조 20년 · 강
命各種亂賣人自原廛收稅事令平市提調決處
정조 20년 · 목
平市直長尹鎰所懷以爲各廛通共發賣之後實多都民聊賴之資而原廛夫利廛民次次渙散投入亂賣人中各爲資生國役朔米等節全不關涉原廛則應役自如每每有號訴之擧各種亂賣人處自原廛從略收稅以爲補用應役之地宜矣敎以令該署提調決處可也
정조 20년 · 강
命通禮院取才時肄習五禮儀事令禮堂稟處
정조 20년 · 목
假引儀李義勝所懷以爲本院自是掌禮儀而近來新進引儀尋常儀註矇然不知取才時五禮儀應講自有古例自今令本院肄習五禮儀以爲月講之地宜矣敎以令禮堂稟處可也
정조 20년 · 강
推對讀官李翊模金履喬
정조 20년 · 목
翊模履喬奉御題時有做錯故也
정조 20년 · 강
命史官柳遠鳴金景煥金良倜事過後拿處
정조 20년 · 강
重推文臣殿講試官沈煥之閔鍾顯李晚秀金熙朝尹得孚李翊模金履喬承旨李冕膺李書九同柱三人待明日比較于賓廳
정조 20년 · 목
敎曰三略一粗同栍爲三人則比較定居首一人然後榜目當爲修整賞典亦當按例擧行而承旨草榜不爲私標筵退後出榜試官亦爲矇未覺察當該執册承旨及試官從重推考待開門試官更爲來待於賓廳與承旨眼同比較又有同劃則更爲比較修整榜目
정조 20년 · 강
命殿講入格儒生權馥直赴會試沈湜等二人給分李復性等二十五人今年泮試勿拘圓點未準到記未參皆令許赴幼學齋任等以製述應試者更令待八月日次下敎停擧兩儒李愚在金鑰分揀仍命上齋生有一書講工者當朔受點書啓以應講懸註著爲式
정조 20년 · 목
敎曰去四月朔日次儒生殿講上齋生之講經無不能誦極爲可嘉此講直赴用純通栍載於法典而旣無純通儒生當用次賞進士權馥五通一略一粗直赴會試進士沈湜四通六略一粗給二分進士李進華三通二略一粗而一栍之不出非渠之罪一體給分略儒生生員李復性沈徽永趙琮鎭李得賢進士安光宇任壽益金魯應李志淵金啓溫李㷞朴時源朴謙進鄭弼東金用默粗儒生生員李用正尹行慶閔德基安光集沈英錫南學中進士洪樂宇李升淵李在璣任履周洪達榮等突誦則皆突誦其在勸奬之道不可只以紙筆墨施賞今年內泮中科試日次殿講圓點之數雖未準到記之席雖未參皆令勿拘許赴事分付成均館幼學及齋任等以製述試取初欲賜第應試僅爲卄餘呈券未滿一軸賜第非可論考券亦無義更於八月日次有下敎以此分付今日停擧兩儒追聞事實似非有意之事停擧則分揀大抵以儒爲名不讀聖經而將讀何書近來只試齋任於日次講甚非恢張之道猶未料上齋生之若是能誦姑不使之一體應講而今日見之足可爲矣自今上齋生無論年之老少有一書講工者當朔受點書啓以應講懸註事定式仍令諸生知悉肄誦使絃誦之聲洋洋於黌堂東西庠舍上下仍令生進幼學兼有竝習聖經之效
정조 20년 · 강
義禁府以馬馬海土兵李汝節還發配所啓
정조 20년 · 강
吏曹判書金載瓉陳疏賜批
정조 20년 · 목
疏略曰叨此職而行大政豈臣所可堪而晏然自任者哉半日之政百疣層生甄復則或擺恒式陞敍則全昧常格至於軍器正之越品直擬尤是昏錯之大則大僚之只請問備實出太恕追檢悚恧益無自措噫來汝銓臣臨殿開政是何等大注措而緣臣迷鈍觸手廝壞將見題目一出八方致駿臣固無足言其辱朝廷而羞當世者此豈細故也就此一事而臣之合被重勘已無可言而抑臣情私別有所至懇者臣於再昨秋初叨見職也登筵則垂涕而冒陳控章則瀝血而屢瀆有若焚溺之急要得拯救之恩者是豈臣一分飾外之言也蓋其以臣而居是職則必知其十無一幸故其所以遑遑蘄免者實由衷膈可質神天而降監之明亦庶幾燭照矣況臣目下私義又有所萬萬難冒者前三銓自引之疏無論政批之先後銓格之有無僚堂引義旣由於臣而僚堂則因此自處遂至鞶裭臣獨諉以格例昧然行公揆以廉防斷無是理去就一款今無可論且臣於日前退自政席便患毒痢氣息綿綴伏乞亟命遞改以靖私義以安微喘批以除叨屬耳都政未必是瓜限勿辭行公
정조 20년 · 강
大司憲宋煥箕陳疏賜批
정조 20년 · 목
疏略曰風憲之長是何等責任也況自近來尤有別焉雖以文纓之踐歷已顯望實俱叶者一被除命輒皆逡巡如臣之庸陋末蔭尤豈有一半分承當之望哉臣雖欲不避猥越更暴情實而辭已竭矣意已窮矣伏況每陳乞免之章反媒匪分之恩臣於此只益驚遑罔措直欲循墻疾走而不可得也伏乞聖明亟賜鐫改仍命選部不復檢擬於不當擬之職俾得以歌詠聖澤畢命邱壑批以家庭學識之外以至餘事之文章而詞苑諸臣莫不讓與卿可謂適用之器也予所期待而企望之者夫豈淺淺且況持論不苟繩尺峻整霜臺見任非卿伊誰卿須知予招徠之者不在備數俗規而懃懃有必欲致之意卽起幡然仍命地方官傳諭
정조 20년 · 강
命楚山府使尹光顏改差三陟府使尹㬘罷黜令該府拿處以朴孝晉爲楚山府使兪漢雋爲三陟府使李海昇爲陽德縣監口傳也
정조 20년 · 목
吏曹啓言依下敎申飭於列邑守令則貶罷邑新除守令慈山府使李庚運慶源府使沈默之鳳山郡守趙華錫郭山郡守白海鎭新溪縣令金健柱永柔縣令李志淳木川縣監禹成謨慈仁縣監姜彙鈺利城縣監孔學周相換守令靈巖郡守吳在斗鎭川縣監李光曄井邑縣監朴挺玉新除守令振威縣令尹應鉉陽城縣監吳慶元新除相換守令咸昌縣監申光岳令月二十四日發行貶罷邑新除守令陽智縣監朴宗海都政相換守令大興郡守安思烈今月二十五日發行貶罷邑新除守令朔州府使卞緯鎭時在溫陽待其上來知委下送後更爲草記計料而楚山府使尹光顏身病猝重不得赴任云特敎除朝辭之下稱以身病趁不下往事體所在誠甚未安所當重勘而本曹請推外無他可施之罰何以爲之敎以聞其情理衆所共知改差另擇口傳差代陽德縣監之代亦爲口傳差出仍令待下批當日辭朝可也又啓言三陟府使尹㬘泰安郡守韓永逵更爲嚴飭則尹㬘以爲泄痢越添蠢動無路云韓永逵以爲毒痁酷痢日漸危篤末由發行云雖未知其實病之苦歇與否而特敎申飭之下一直稱病無意還官事體所在誠極駭然上項兩邑守令竝爲先罷黜其罪狀令該府拿問處之敎以三陟府使尹㬘瓜限雖近云而稱病駭然罷拿依施泰安郡守韓永逵未聞疵政數遞可惜年少之人焉敢言病當日下送後草記可也又以泰安郡守韓永逵下送啓敎以三陟之代亦爲口傳差出催促下送可也
정조 20년 · 강
命吏曹判書金載瓉問啓其受敎定式違越事罷承旨洪仁浩職任嵂收用後不爲還付官案之兵曹堂上捧現告重勘白東遠勿爲照望擬職之意令兩銓長知悉
정조 20년 · 목
楚山府使望筒初以白東遠首擬敎曰北道邊地之必以訓正曾經者或將家子弟差送之定式故訓將金聖應亞將尹光莘堂上時已爲之而年來顏私日甚此規全廢丙申以後使之申明定式近日則雖循私者亦無敢違越而都政時北邑許多窠曾經訓正之白遠何故不擬忽於極擇之西邑邊地不有先朝當宁受敎無難擬入名以銓官者寧有不知定式之理設或不知曹中必有掌故之吏從傍提醒則吏判將以何辭自解乎此似微事大關國綱吏曹判書金載瓉爲先問啓所謂白東遠者所當嚴棍充軍於北道邊郡以懲干囑圖免之習而事近臆逆當待吏判問啓後處之以此以彼因渠之致致此酬應雖無東遠豈無白哥東遠名字亟去官案北道邊郡不以訓正差送事有問於該堂以奏之敎而所謂知入無異問東答西當該承旨洪仁浩罷職其代前望單子入之近始聞之仍此思之任嵂收用之後官案宜卽微稟還付而尙今不爲而內外職任循例出入豈有如許駭悖之習首先犯科之兵曹堂上捧現告以爲重勘之地○政院啓言問啓事命下矣問于吏曹判書金載瓉處則以爲北道邊地差出之時白東遠以曾經訓正久次當爲擧擬而區區愚見竊以爲其兄東運新除西關守令而曾未幾何又以其弟繼擬於履歷守令之望者爲私心之不自安不得擧擬於北關邊地至於楚山望則承宣因筵敎私報中以爲西關邊地宜以訓正曾經人差送而無可合之人而不爲擧擬乎爲報故臣全未覺其誤傳聖敎他不暇念卽以曾經訓正人一從久次排擬以入而今伏承下敎臣之前後排望自歸於違越定式之科致有此問啓之命伏地惶隕不知所達云矣敎以然則不可勒歸於銓官之毀劃莫重受敎吏判使之退去究其本由於白東運之不爲先期處義東運職名改差口傳差代大抵向來白哥一弁之所爲無嚴不敬倖免軍法失刑大矣何來又一白姓人犯於受敎無論事實之何如雖命拔去官案銓官旣分揀則揆以刑政亦不可只罪當者白東遠官案拔名事亦爲分揀因渠之事致煩辭敎其可以照望擬職乎爲兩銓長所當知者
정조 20년 · 목
因寶劍望筒有是命
정조 20년 · 강
命明日專經武臣殿講與冬等孟朔講以試射代行臨時更稟
정조 20년 · 목
因展經武臣殿講寶劍望筒敎曰臨殿酬應射與講一也而講則不緊莫甚與冬等孟朔殿講以試射同爲代行臨時更稟事該房該曹知悉
정조 20년 · 강
兵曹請勘守門將金尙漸命還給其草記近日入直堂上一竝記過後日殿座時待令仍飭各門之禁該房承旨時或微稟遣注書考勤慢
정조 20년 · 목
兵曹啓言敦化東挾門守門將金尙漸移次橫竹現發於本曹郞廳摘奸之時事極無嚴請令該拿問重勘敎以移次橫竹者前此現發於奸何限而今忽草記金尙漸者獨不冤乎草記還給大抵近來門禁之蕩然專由於堂郞尤所切通者堂上之不以職務夙夜小心近日入直堂上一竝記過後日殿座時待令此後一有不勤判堂難免其律而該房承旨時或微稟後發遣注書考其勤慢以奏事載之該房故事
정조 20년 · 강
以金熙朝爲承旨前望也
정조 20년 · 강
命史官柳遠鳴金景煥金良倜拿處分揀
정조 20년 · 강
命鏡城判官宋文述擬臺職刑曹判書尹師國去就使之自量爲之仍飭文述未徹疏中所入人引義者施以重勘
정조 20년 · 목
因刑曹坐不坐單子敎曰判堂連爲懸病遣醫看病然後可以出仕乎供職朝端被彈遭劾從古何限而況以疏未登徹前此飭敎何如而又復逡巡殆若永失自劃然者果何意義猥屑之外無嚴莫甚近來國綱解弛臣分掃地何事不然而未有甚於刑判擧措之放恣到今思之言者之言猶屬歇後而北邑斥逐銓曹事駭然鏡城判官宋文述在外臺諫許遞今日政擬其代此單還給判堂去就使之自量爲之事分付此後入於宋文述所謂未徹之疏而引義者施以重勘莫曰重勘無指的之律名畵地樊圃義猶瞿瞿特敎嚴飭其敢玩愒乎
정조 20년 · 강
以李東榮爲順川郡守口傳也
정조 20년 · 강
有政吏曹判書金載瓉參判黃昇源兵曹判書鄭好仁進
정조 20년 · 목
以蔡弘遠爲吏曹參議李儒修爲掌令柳頤玄爲獻納宋文述爲正言柳弘源爲軍器正李德鉉爲鏡城判官李聖圭爲都總管閔台爀爲副總管
정조 20년 · 강
命閑良洪樂佑單付南行部將
정조 20년 · 목
敎曰地雖秩卑此家之人何拘常格況渠兄外任遞來之後宜有霑祿之人閑良洪樂佑南行部將卽渠當窠今日政加設單付
정조 20년 · 강
命䔉山僉使金百鍊相換
정조 20년 · 목
因䔉山僉使望筒敎曰本以履歷窠近作久勤而關防自別以有地處風力人今日政相換○古今島僉使徐有春䔉山僉使金百鍊相換
정조 20년 · 강
命兵曹堂上現告置之
정조 20년 · 목
政院啓言兵曹堂上捧現告重勘事命下矣前兵曹判書李秉模旣捧現告係是大臣何以爲之敎以雖甚慨然係是大臣之事現告置之
정조 20년 · 강
飭龍川府使黃仁煐退百日限捉得殺獄逃亡罪人
정조 20년 · 목
平安監司朴宗甲以龍川府殺獄逃亡罪人過限未捉狀請該府使黃仁煐罪狀令攸司稟處敎以退限百日更加嚴飭期於限內捉得
정조 20년 · 강
命前假注書吳泰曾禁推尋放送
정조 20년 · 목
承旨鄭尙愚啓言日記趁卽修納事前後飭敎何如而前假注書吳泰曾所修日記已爲過限尙不修納事極駭然所當重勘而本院請推之外無他可施之罰何以爲之敎以禁推畢修納後使之草記放送可也○義禁府啓言時囚罪人吳泰曾日記今已畢修納云放送
정조 20년 · 강
命全羅道兵水營今秋水陸操停止官鎭門聚點着意擧行重推全羅右水使李明奎
정조 20년 · 목
備邊司啓言卽見全羅監司徐鼎修所報則以爲本道水陸操權停爲七八年今年穡事庶有登熟之望如今之年仍又停閣誠極疏虞而荐經饑荒今夏兩麥又歉到處民勢遑急假使水陸兩操俱在秋熟之後瘡痍甫起裹糧遠赴終有所矜悶況水操期會乃在新穀登場之前乎且閫帥之巡行列邑多日廚傳重爲邑民之弊以此便否關問兵水使而其所論報亦皆如此無論水陸操竝姑停免爲請矣詰戎重事之許久停廢雖甚可悶民情事勢亦不可不念道臣旣有此論報則趁今指一知委可無列邑軍民等待措備之弊全羅道兵水營今秋水陸操竝姑停止官鎭門聚點各別着意擧行事嚴飭分付項因判付湖南水陸操當爲與否具意見論理報來之意關問于道帥臣矣監司徐鼎修前兵使朴基豊左水使李運昌報狀皆已來到而右水營則爲日已久尙不報來成命之下稽緩可駭請當該右水使李明奎從重推考允之
정조 20년 · 강
命統營及慶尙道左右兵營南北兵營秋操依例設行其中可以稟旨處卽爲狀聞仍飭統營如難行操直以停止之意狀聞
정조 20년 · 목
備邊司啓言卽見前統制使李得濟慶尙左兵使李殷福右兵使洪仁默北兵使鄭觀采南兵使李壽鵬秋操取稟狀啓則以爲今秋水操習操合操巡操巡點及未行操處官鎭門聚點竝請令廟堂稟旨分付親騎衛馬兵都試依例設行爲辭矣今年年事庶有八路均熟之望詰戎之政有不可一向停廢統營左右兵營南北兵營今秋水操習操合操巡操巡點及官鎭門聚點親騎衛馬兵都試竝依例設行而巡點則行操處不必疊行行操時軍營節制各別申明收斂誅求之弊另加嚴飭無敢有一毫犯科之意依他道例更加嚴飭分付秋事尙未登場更爲詳察民情事勢或有不得不爲弊之端則勿以已經稟定爲拘卽速具意見論理狀聞事一體分付何如允之敎以星大知委兩道道臣處足以設行處設行可以稟旨處狀聞俾無後時之弊至於統營所管諸水營操期在來月旬後勢難其前往復本司停當量其事勢如難爲之則直以停操之意知委各該營後形止狀聞事統制使處三懸鈴行會可也
정조 20년 · 강
以柳匡天爲承旨前望也仍命敍用
정조 20년 · 강
命釜山僉使鄭爀多大僉使尹壽民口傳相換
정조 20년 · 목
敎曰昨聞筵臣言釜山僉使鄭爀以其先故難於赴任云而昔在肅廟朝李錫如爀之地處而爲釜山僉使呈狀乞遞伊時聖敎以曾孫以後勿避之定式使之赴任似此前例有若爲爀準備然而錫以不參宴享至於拿推則在爀處義宜無異同多大僉使口傳相換仍令除朝辭下送
정조 20년 · 강
遣承旨馳詣宣武祠奉審摘奸
정조 20년 · 강
命以景慕宮秋享前一日親詣齋所省牲器肄儀
정조 20년 · 목
禮曹以景慕宮秋享大祭親祭取稟敎以攝儀前一日詣齋所省牲器候過肄儀還宮路由逌瞻門百官參班安徐餘皆依近例
정조 20년 · 강
命來初一日輪對當次人受點待下敎待令
정조 20년 · 강
召見宣武祠獻官李源于誠正閣仍命明禮門入直漢旅三人輪次守直宣武祠別設房舍以處漢旅及庫直神門內所在房舍仍舊修改以爲典祀廳
정조 20년 · 목
予曰宣武祠祭享執事多不擇差以宣傳官訓鍊主簿都總都事之入直人另擇更差而如武兼之類盡爲拔之之意分付可也敎獻官李源曰廟宇亦不成樣而祠門前卽大路云門外更爲築墻而又設外門則其基址足可爲之耶源曰無隙地矣三門側出一小門以便出入而三門則常時銷置只於承史奉審之行開閉則好矣非但廟宇之爲可敬列聖朝御製御筆懸板亦多奉安者矣予曰懸板爲幾坐源曰合爲五坐矣子曰明日入來時謄寫以來可也○宣武祠句管堂上李源啓言宣武祠庫直所接房舍在於神門內庭故不潔莫甚且無典祀廳祭享熟設每於露處設幕爲之事面苟簡修掃等節禮賓寺參奉雖爲例兼察飭而初不入直故自多不勤之弊此後則明禮門入直漢旅中擇其勤幹者三人輪次守直而別設房舍四五間於西墻外以爲漢旅庫直等入接之所神門內所在房舍仍舊修改以爲典祀廳則事甚便好矣從之
정조 20년 · 강
推吏曹堂上黃昇源命宣武祠諸執事以入直人另擇差祭時享吏過齋後嚴棍
정조 20년 · 목
敎以當該吏曹堂上推考宣武祠差祭時享吏令獻官李源過齋後嚴棍草記諸執事以入直人更爲另擇
정조 20년 · 강
命時囚南達孫孔胤恒許鐫金喆修崔鳳和鄭敬翰金致龍申義淳等分揀放送
정조 20년 · 강
副應敎李龜雲陳疏乞郡賜批
정조 20년 · 목
批以疏辭下該曹稟處○吏曹啓言應敎李龜雲上疏以爲明年卽臣父母回卺之期臣家窮約伊日洗腆實無其路特畀一縣俾伸人子之私云矣經幄之臣出補外邑事體不輕請上裁敎以依回啓施行
정조 20년 · 강
刑曹參判李亨元疏陳病狀乞遞社壇享官賜批許之仍遞其職以李書九代之前望也
정조 20년 · 목
批以實病聞甚難强祭單付標本職許遞仍令政院前望單子入之待下批待開門牌招察任
정조 20년 · 강
安春君烿疏陳病狀乞遞社壇享官賜批許之
정조 20년 · 목
批以疏辭令該曹付標
정조 20년 · 강
勘放時囚宋綸源李旭祥金樂海李彙尹㬘等
정조 20년 · 목
義禁府以昆陽前郡守宋綸源泗川前縣監李旭祥漆原前縣監金樂海等各杖一百收贖告身盡行追奪啓允之敎以李旭祥功減一等金樂海議減一等又啓言前察訪李彙原情以爲乙卯十二月德通驛卒呈訴內善山人崔學羽將欲圖葬於驛後果卽嚴飭禁斷學羽入葬於同月二十六日而同月十五日殿最居中罷黜已遞職之故不能禁斷云矣驛村占葬自有法禁崔學羽入葬雖在李彙貶罷之後其所圖占旣是在任之時則初未禁斷之罪有難容貨以此照律杖八十收贖奪告身三價啓允之敎以功減一等又啓言三陟前府使尹㬘原情以爲在任時偶得吐瀉之症聞家中病報冒暑趲程中路越添艱辛入京仍以委頓有上京守令催促下送之命而病勢萬無强作之望不得已呈頉云矣請刑推得情敎以分揀放送
정조 20년 · 강
司僕寺以濟州各樣貢馬別單啓
정조 20년 · 목
別單先運進上歲貢馬二百匹內十五匹華城親軍衛分給八匹到江頭病留一匹到中路故失○後運各樣進上馬八十八匹內年例進上馬八匹誕日進上馬二十匹冬至進上馬二十匹正朝進上馬二十匹內一匹到中路故失凶咎馬十匹駑駘馬十匹
정조 20년 · 강
御春塘臺頒賜濟州貢馬
정조 20년 · 목
司僕寺濟州出來先後運內外頒賜馬二百八十八匹內各宮房八匹原任大臣一匹時原任閣臣二十匹承史九匹兵曹判書一匹將臣四匹壯勇營都提調以下十五匹水原留守一匹城役都廳一匹內乘別軍職承傳宣傳官十四匹將官七匹閣屬官二十一匹別看役四匹醫官六匹武藝廳六匹內閣吏隸一匹內外寺吏隸二匹內官十二匹傳命司謁一匹待令別監一匹司謁一匹差備別監一匹衛內下人一匹古風一匹各處頒賜三十六匹水原屯民等處十七匹後苑放牧十三匹華城軍馬十五匹壯勇營留養五匹下本寺四十三匹
정조 20년 · 강
命景慕宮動駕時以總戎使領軍
정조 20년 · 목
承旨金熙朝啓言再明日景慕宮擧動時御營廳爲隨駕當次而該營大將李漢豊方有實故勢難擧行敎以總戎使領軍
정조 20년 · 강
命昌原府使趙蒙錫改差以趙宅鎭代之口傳也
정조 20년 · 목
吏曹啓言慶尙監司李泰永狀啓以爲昌原府使趙蒙錫與金海府使李身敬爲四寸娚妹之間雖曰兼鎭自在應避金海旣是兼營將而昌原爲其管下邑法當相避云矣請昌原府使依法典改差允之敎以本邑素稱難治口傳各別擇差待下批一兩日內下送後草記
정조 20년 · 강
黃海監司徐邁修疏陳病狀乞遞藩任賜批不許
정조 20년 · 목
疏略曰臣之冒據重寄已過朞歲一無猷爲徒費厚廩且臣之所患祟在痰癖海隅風土病根益痼以此情病雖欲勉勵其勢末由伏乞亟命鐫遞批以秋務方殷決非道伯言私之時卿其勿辭察任
정조 20년 · 강
吏曹參議蔡弘遠疏陳父病乞遞本職賜批仍命牌招
정조 20년 · 목
疏略曰臣之蒙騃愚魯我殿下湔拂假借闔門感祝益知警懼迺者天官佐貳特授之命忽降於夢想之外驚惶震懼不知措躬且臣父浹月患痢氣息綿綴左右扶將不可暫捨伏乞聖慈亟命改正臣所叨之職批以爾其勿辭先出肅後救護又敎以吏曹參議疏批已下卽爲牌招
정조 20년 · 강
濟州牧使柳師模以老妓萬德依願出陸馳啓
정조 20년 · 목
該牧使狀啓以爲前巡將洪三弼出義補賑兩邑守令中待窠擬望老妓萬德賙饑濟乏別般酬勞依願施行事命下矣臣謹將有旨內辭意頒示洪三弼及萬德處則萬德所告內渠年老無子果無免賤之心只有出陸之願依其願許令出陸緣由馳啓
정조 20년 · 목
持公事入侍也○予謂承旨柳匡天曰向來柳彙進贈諡後未知其子孫之爲誰某今聞承旨爲其子孫云壬辰殉節可謂偉哉何時當延諡乎其在優奬之道宜令以官力延諡矣同時如梁大檏之忠節令人曠感苟能成其功則何渠不若李忠武也以其子之追榮贈職止於兵議而自朝家無一番褒嘉之典豈非欠事乎
정조 20년 · 목
景慕宮秋享在再明也
정조 20년 · 강
命畿營屯牙兵習操寬其年限指一定式畿甸諸處今秋明春習操及海西水操幷爲停止諸道水營停操處待秋成遣備郞摘奸
정조 20년 · 목
備邊司啓言卽見京畿監司金文淳狀啓則以爲本道土瘠民貧前春設賑瘡痍未蘇至於喬桐兩歲賑餘之民尙未快瘳水宗如干浦農連年失稔且所管邑鎭俱以濱海之地前秋穡事多被尤甚之災往來聚會之際主客俱困守總兩營所管各處及沁都所屬諸邑莫非畿甸一般民情而領轄各異有不敢拖及巡牙兵習操及喬桐永宗水操竝姑停止待明秋退行事令廟堂稟處矣操鍊之政連年不行雖甚可悶難便處狀聞之特敎旣出軫念歉餘軍民之德意道臣亦以民情事勢有此登聞則不可强令設行畿營巡牙兵習操姑使之退行於明秋喬桐水操及永宗水操亦依請停止官鎭門聚點各別着意擧行永宗亦有陸軍操鍊之規此亦竝爲停止至於海西水操不可視喬桐而一例廢閣且兵營旣已行操則水陸不可異同此則仍令設行守總兩營及沁都所屬諸處請竝許停操另行聚點之意一體分付允之敎以京畿監司所管不過屯牙兵數哨所謂習操不緊莫甚且非自古有之之例此後寬其年限指一定式狀聞事分付該道臣狀啓中諸處習操皆請待明秋然則春操不期停而自停不欲更以取稟之意狀聞乎詰戎何等重事則焉敢率爾若是乎揆以國體事當施以罷職之典而姑爲參酌直以今秋明春習操姑停行會海西則陸操雖爲之云而水操則該帥臣姑未赴任無異臨陣易將海西水操停止事分付諸道水營停操處十月初發遣備郞抽栍摘奸船隻及船上什物以來後自本司條列啓聞可也
정조 20년 · 목
備邊司啓言卽見江原監司徐有防狀啓則以爲本道異於他道土地瘠薄人民鮮少自經癸甲之大無瘡痍未蘇又値今夏麥農之失實民食艱乏裹糧赴操民情繹騷在所當恤雖値秋事之稍登使此民人息肩於屢歉之餘而一依今春已例俾於滌場之後嚴飭守宰各其官門聚點則軍政民隱兩得其宜云矣關東習操之仰請停止與畿甸無異請今秋本道操鍊依狀請姑令停止官門聚點各別擧行之意申飭分付允之
정조 20년 · 강
命淸北巡操處行馬兵都試仍飭行操處道臣勿爲發巡
정조 20년 · 목
備邊司啓言卽見平安兵使任嵂所報則以爲淸北馬兵都試每年依定式擧行而今當巡操馬兵俱是赴操軍卒欲爲進定於發巡之前則遠地赴試旋卽赴操不無掣礙之端又欲退行則纔經參操當寒赴試之弊不可不念倣守總兩廳例以防營附近邑所在者量其道里各合赴試還營後計畵修啓云矣該營旣行情北巡操則防營附近邑仍令赴試實爲便當請依報施行之意分付允之敎以淸北行操處道臣勿爲發巡俾無兩使俱貽民邑之弊事分付道帥臣可也
정조 20년 · 강
命湖西八月令生松茸早紅柹及兩南進上諸果勿拘應式從便封進
정조 20년 · 목
忠淸監司林濟遠狀啓以爲八月令生松茸及早紅柹子限內不得封進惶恐待罪敎曰勿待罪事回諭薦獻與封進隨其摘取從便勿拘應式箇數一依耽羅橘柚例而嶺南湖南一體預爲分付無論柹與柚與各樣封進實果今年則一竝從便爲之事令禮曹分付各該道臣而松營封進松茸依此闊狹事亦爲分付
정조 20년 · 강
罷吏曹參議蔡弘遠職
정조 20년 · 목
以李城輔爲吏曹參議金孝秀爲掌令孝秀鄭最成陞品也柳匡天爲平山府使
정조 20년 · 강
以李祖承爲承旨前望也
정조 20년 · 목
昨夜奉朝賀金鍾秀送長書一通于內閣使之謄出數三本輪示諸閣臣其書曰鍾秀病伏垂死之中近聞湖南湖西之傳說驚心痛骨如不欲生爲人臣子者豈忍以亘千古所無之凶言筆之於書傳之於世乎又若以此一直泯嘿則惟我聖躬之誣無路伸辨故敢因此重彼輕之義玆以遍告于諸君子近自湖南一種兇論播傳湖西敢以五條罔極之誣隱然歸之於不敢言之地其一曰秦之築城其二曰漢之賣官其三曰隋之奢侈其四曰唐之女謁其五卽典禮間事而又曰奉朝賀金某以此五件事方欲治疏互作蜚語殆同家傳而戶喩噫嘻痛矣此何等變故也此何等凶逆也亂臣賊子何代無之而未有若此之甚者也其凶肚逆腸與乙丙諸逆近日後賊互相表裏思之及此不覺骨顫而膽掉賤臣未死之前聖誣莫辨則生爲負國之人死作不瞑之鬼玆敢泣血辨明幸望諸君子亦以平日所聞所覩益明其所不明焉華城一府卽爲仙寢之拱護畿輔之關防則經之營之築斯鑿斯實出於我聖上宏規遠謨而雇丁赴役農民少不相妨畜財排用度支毫無所損至若擇人除官愼惜名器聖意可以卓越百王凡於銓望擬入之時必先下詢其爲人之如何履歷之如何地望之如何鄭重難愼硃筆屢點又如尙儉之德卽我列聖朝家法而今我聖上尤致意於謹持先訓此諸臣之所常欽服者也寢室數椽不施金碧帳綠靑木席用草茵御服屢澣而裁縫或綻常膳漸減而滋味不具此豈但賤臣之所知也抑亦廷臣之所共聞所共覩者也第四條云云倡說不道指無爲有奸謀凶計專在於疑亂聽聞其心所在吁亦兇矣惟彼四君果是何如主也而以我殿下之聖德大度受誣至於此極誓不與此賊共戴一天直欲食肉寢皮而已至若典禮間事我聖上所執之義理至精至微處變得正有非群下所敢仰度其萬一者則但當奉行贊揚之如不及而已若有一分秉彝之心豈忍有是非可否於其間也哉人心世道雖曰陷溺亦豈料聖明之世有此前古所未聞之凶言耶主張訛惑必有窩窟雖欲卽地請討姑未探其根因而第其言出自湖南湖南之伯庶可有窮覈之方惟願諸君子雷照此紙深思打破窩窟之道使聖誣得以夬伸義理得以大明俾免人不得爲人之地千萬幸甚是日諸大臣入來請對予命承旨傳于領相曰朝廷本自無事何爲請對日熱如此卽爲還第領敦寧亦使與領相同爲還第又命諸閣臣勿爲入來已入來者卽爲退去
정조 20년 · 강
召見右議政尹蓍東備局有司堂上沈頤之李時秀于誠正閣
정조 20년 · 목
予曰有何時急之事而卿等相率入來乎蓍東曰昨夜伏見奉朝賀金鍾秀長書之自內閣輪示者一種凶言之誣逼聖躬譸張虛言罔有紀極覽之未半不覺骨顫膽掉往復諸大臣入來請對將以究覈仰請矣予曰內閣輪示之書予未見之而旣是私書本非可以推上朝廷之事則卿等之請對不已過乎其書所言果幾條乎蓍東曰秦之築城漢之賣官隋之奢侈唐之女謁及典禮事而謂以奉朝賀將欲以此上疏矣予曰今春閭巷間騷說盛行至有乾隆皇帝僞造批答奉朝賀擬疏亦此類也大抵築城事予意所在外間何以知之奢侈一條則以今俗習莫若反求賣官也女謁也則此不過掇拾史牒中句語無異於亂囈謊譫本不足深看且古人有無若丹朱傲之語設令眞有以此四條登諸章疏之事予當翕受之不暇矣至於典禮間事何等至重至大之事奉朝賀只是將順予意而已豈可以此謂之奉朝賀之秉執乎予在春邸時奉朝賀以宮僚初筵講討適是仲虺之誥以禮制心以義制事之訓及史記漢宣帝紀此等處奉朝賀或有所揣度予意者矣大抵予豈或一分不足於報本之誠而然哉自有熟講于中者欲求至精至微底道理以是爲不報之報蓋帝王家追崇之禮從古何限非其見識不逮於予也予則所處與人自別故思索講究亦不得不加於人一等矣一邊議論中近似之論則以爲歐陽修濮王獻議不無所據況代聽庶政已踰十年則尤非濮議之可比云予則以爲追崇一節初不與代聽相關苟合於義則自周之追尊大王王季以至歷代創業之主皆立四親廟矣苟其不合於義則何可以代聽二字爲說乎丙申初師翰處分或有以爲過中者云而翰賊所由之蹊徑旣甚不正至有畢竟恐脅之擧而極矣蓍東曰聖敎至此不勝欽仰而目下究覈之方決不可一刻小緩矣予曰無根之語從何處推尋雖不究覈亦當自息矣蓍東曰奉朝賀書中旣謂始於湖南至于湖西則傳之聞之必有其人臣等筵退後卽當秘關兩湖期於搜得言根矣予曰大臣請對之後便作推上朝廷之事何可自下擅便乎蓍東曰臣等雖不此之爲而兩湖伯豈不思推覈之道乎予曰道伯亦豈可自下擅爲乎時秀曰臣等雖不肖無狀此而不得掃蕩窩窟則人心之訛誤漸染將不知至於何境矣予曰有何別般究覈之事奉朝賀一書亦足爲折奸萌矣時秀曰其所引喩歷代疑亂人心者非愚民一時無倫之語臣等雖不能卽效主辱臣死之義而戴天履地豈容一刻緩討哉頤之曰此與尋常謊說有異至播兩湖之校院則一傳再傳世道之憂容有極哉亟從大臣之請先行搜捕之政是臣所望也予曰此事未知其的出於敲撼奉朝賀之計而當之者之如是雖無足怪在朝廷處分則當靜以觀之此豈上下相持之事乎今日大臣請對之擧未免輕遽左相之不入來可謂得體矣蓍東曰旣見其書揆以人情天理豈有暫時泯默之心乎左相則有病不得趨朝云矣今以奉朝賀書細細推究奉朝賀必知言根所在臣當往復奉朝賀究問其所從聞之處矣予曰此果易知之事而其於朝象之不能寧靜何特不過蜚語陰中之計如三月掛榜之類矣今已盡喩卿等退去
정조 20년 · 강
遞大司憲徐有臣執義李明淵掌令李益恢洪受浩持平申漵崔逵翰大司諫林蓍喆司諫柳耕獻納柳頤玄正言李東宇
정조 20년 · 목
因監察茶時啓辭敎以與諫院在外及未肅拜呈告人許遞
정조 20년 · 강
命承旨黃昇源曺允大宋銓金啓洛朴宗來竝逐出城外以蔡弘履李晩秀尹弼秉洪義浩姜忱代之竝前望也
정조 20년 · 목
校理吳鼎源因奉朝賀金鍾秀長書上疏請卽令究覈敎曰無事時捧此吳鼎源之疏而大臣入侍筵敎若不聞知然者武臣外請承旨一竝逐出城外此後似此不在於朝紙不登於疏章之事無論大官小官若或更有容一口氣呈一筆蹟者當用下敎之律以此嚴飭又敎曰承旨前望單子入之待下批牌招察任以弘履等批下
정조 20년 · 강
遞差校理李翊模吳鼎源副校理張至顯沈奎魯修撰趙德潤朴載淳副修撰金熙采韓用鐸
정조 20년 · 목
予因入侍承宣聞諸玉堂以請對詣閤敎曰諸玉堂一竝遞差
정조 20년 · 강
諭奉朝賀金鍾秀勿爲上來安心調理
정조 20년 · 목
敎曰昨日欲爲上來過矣雖因傳敎而停行如此溽暑病中撼頓夜間能無損節更令內閣傳諭於金奉朝賀使之安心調理若欲上來朝筵有下敎者亦以此意使之知之
정조 20년 · 강
還給奉朝賀金鍾秀胥命啓辭仍命待朝登筵
정조 20년 · 목
政院啓言卽者中樞府錄事來言奉朝賀金鍾秀以爲傳聞人言罔極憤痛欲死席稿金吾門外恭俟金木之誅云敎曰可供一笑卿何若是若是則還涉於張大胥命啓辭還送卿須安心今欲召見而日勢向曛撼頓之餘可堪自力登筵乎如憊矣今夜則便憩待朝入侍事遣史官傳諭于金奉朝賀○檢閱金履永書啓以爲臣敬奉聖諭馳往傳諭于中部堅平坊典醫監洞契奉朝賀金鍾秀所住處則以爲臣以垂死縷喘退伏田間餘日無多萬念都灰惟是明義理尊聖德六字夙宵耿結于中臣身雖死此心未泯豈料聖明之世世變無所不有一種凶徒做出窮凶絕悖之誣辱上及不敢言之地至此之極乎今日臣分惟當究竟到底罪人斯得以少洩食肉寢皮之憤而噫彼凶徒借臣姓名誑惑人心疑亂聽聞莫曰道聽而途說有若家喩而戶傳此莫非緣臣不死之故誣及聖躬思之及此臣罪萬死從古人臣遭罹何限而未有如今日賤臣所遭之至慘至毒者也然而聖誣莫卞臣不自恤初擬求對究覈復欲陳疏請討而負罪之臣終涉唐突又若默息而止不思所以北首爭死之義則聖誣無路伸卞腔血無處披瀝先以草草文字曉告廷僚以爲窮覈痛卞之地伏聞大僚登筵而乞覈儒臣陳章而致討不但靳允至降嚴敎而退斥之臣於是驚惶震懍不知攸措走伏金吾門外恭俟鈇鉞之誅矣不意史官來臨誕宣恩諭使之待朝入侍臣雙擎九頓血淚被面而已第言根未覈臣身難進聖誣夬伸之日卽臣得生之秋也伏乞聖明亟降兪音覈得根因使義理大定聖德益著臣瞻天望極有死而已敎曰史官之回見卿附奏何有於卿卿何若是此奏頒示於朝紙則中外瞻聆能無駭惑附奏封還卿其安心便處待朝與史官偕入事更遣史官傳諭
정조 20년 · 강
遣承旨馳詣宗廟永寧殿奉審摘奸仍飭祭品祭儀等節享官中年老有病者改塡或從便兼行仍下醍醐湯淸心元于獻官諸執事
정조 20년 · 목
敎曰今日之熱今年初見祭品熟設申加嚴飭太常提擧以禮房承旨兼進而永寧殿則承旨一員別爲進去嚴飭諸事將事之際更着洗濯衣服駿奔如儀無敢或忽其中如有年老者有病者改塡或從便兼行俾無如不祭之歎今夜當出齋便殿以待享儀之成此意承旨傳于獻官今下醍醐湯淸心元分給于獻官諸執事承旨則明日祭器入欌後入來
정조 20년 · 강
諭奉朝賀金鍾秀勿待命卽爲入來
정조 20년 · 목
假注書鄭日泰書啓以爲臣敬奉聖諭馳往傳諭于中部典醫監洞契奉朝賀金鍾秀所住處則以爲臣於席稿俟命之中史官深夜儼臨誕宣恩諭封還附奏臣情到此轉益危迫明義理尊聖德之苦心血誠俄已盡暴於附奏而凶徒之蜚語播傳兩湖將不知何樣禍機伏在何處則殿下以事關聖躬縱自輕奈於宗廟社稷何窮覈根因快卞聖誣之前臣雖萬死決不敢進身王人之經夜相守罪上添罪乞寢史官偕來之命亟降明諭以雪神人之憤云敎以安心勿待命事更爲傳諭與之偕入○檢閱金履永書啓以爲臣敬奉聖諭馳往傳諭于奉朝賀金鍾秀所住處則以爲臣之危蹙震迫之情已暴於前後附奏窮覈根因之前有死而已萬無轉動之路云敎以卽爲入來事更爲傳諭
정조 20년 · 강
召見右議政尹蓍東二提學沈煥之原任直提學金載瓚徐龍輔于誠正閣
정조 20년 · 목
予曰卿退自昨筵果與奉朝賀往復否蓍東曰果卽書問而姑未見其答矣予曰奉朝賀昨有所附奏者故予答以當默運而量處旣云默運量處而若言於卿則其可不言於領左相而又其可不言於原任諸相乎如是而安有默運之意乎此所以雖於卿不可說與矣蓍東曰此非上下相持之事合於天理人情者爲當然之則細觀其書其條列引喻豈是過去蜚語而臣等憤鬱欲死之心目不覺其由乎中而發乎外凡在血氣之倫無不同情雖以君父之尊其可强令按住不思所以底定乎予曰奉朝賀長書係是私書豈可推上而大臣請對玉堂陳疏之後頭緖不容但已夜始另取謄本初欲逐行看詳才見所謂五條云云不覺笑而擲地更不掛眼昨敎中默運二字在於另取看詳之前故有是敎而今則默運云云亦可謂飛去夕陽風大抵長書中五條云云者卿等則以爲凶言而予則謂以都不足爲罪此必鄕曲只讀通史者偶然虛張爲說轉輾傳道看得太苛古人有陛下桀紂主之語桀紂是何等主也而比之於其君尙不之罪也此則不過曰秦曰漢唐而已始皇姑無論雖以漢唐言之要皆時君世主則今何必以此看作耶雖使逐條而分言之近者城役比諸秦皇之城者謂之太不襯着則可也而其言則不過犬吠雞鳴有何足深看乎況秦皇之過未必在於築城一事耶至於其下三條字句俱是雜出於通史之語故易於掇拾而然也此何足歸之深意看作深罪耶若其第五條云云何能知其事體之至重至大耶奉朝賀嚴於秉執卽將順之意而不知裏面者反以奉朝賀獨嚴於此義乃謂之以此治疏亦何足責也若使此五條登之章奏直陳于前則自當爲言事之言而予尙翕受其何可以此言罪其人乎但以謊說亂譫無識之徒自唱自和習俗雖可惡律之以古人立誹謗之木使之誹于朝謗于野之義亦可謂俱不足責予意實如此卿等亦如是看則初無足致此紛然矣予之此敎目以爲平日用工於窮格所致也奉朝賀事關自已以宣揚歸美之心安得無憤痛之心而今若登筵聽此亦當身不自有踼蹶將順且況禮樂刑政自有所自出之所今此處分予自有權衡于其間卿等亦何敢强拂此敎使刑政之造化爲卿等所壅閼乎今已明諭予言豈再乎蓍東曰聖德洪量與天同大皆從體驗中出來臣不覺欽服感激中外聞此敎者又孰不與臣同之雖然在臣等道理反益有不盡分之罪矣子曰今此下敎皆煞費裁量而中心諭之自謂有豁然貫通之工卿何猶存外面人事上而奏之乎煥之曰仰聆聖敎範圍如天地之大臣固欽誦感歎然而聖王之御世所以明天理正人紀者惟德與刑耳德以導之刑以齊之不可廢其一也顧今世道已壞人心漸陷至有此罔測之凶說奚可付諸德以化之之科滋長其悖倫亂紀之禍哉必須覈出言根刑以威之然後其餘方見有感化之效耳載瓚曰似此凶言與疏章大有異焉苟究其萌心發口之意則一則詬詈也二則誹謗也漢法腹誹其罪當誅其在定民志鎭世敎之道究覈定罪豈容少忽也予曰今雖使强加究覈初無可覈之事今日朝廷雖曰不尊其肯爲如許貽羞之擧乎予言不再卿等旣承聆孰敢更有容說者乎予曰今日筵敎雖不出之朝紙令大臣諸臣知之
정조 20년 · 강
申諭奉朝賀金鍾秀勿待命卽爲登筵